[{"text_idx": "#000007", "text": "Annogir plant a phobl ifanc i enwebu llyfrau sy\u2019n gwneud iddyn nhw deimlo\u2019n well"}, {"text_idx": "#000010", "text": "\u201cMae pobl ifanc wedi cael amser mor anodd yn ystod y pandemig, ac mae eu llyfrgell yn lle delfrydol i ddechrau os ydyn nhw\u2019n newydd i\u2019r gymuned neu eisiau dychwelyd i\u2019r gymuned ar o\u0302l blwyddyn neu ddwy mor anodd,\u201d meddai Nicola Pitman, cadeirydd Cymdeithas Prif Lyfrgellwyr Cymru ac arweinydd llyfrgelloedd ar yr ymgyrch hon."}, {"text_idx": "#000011", "text": "\u201cMae croeso i bawb yn eu llyfrgell beth bynnag fo\u2019u hoedran, cefndir, her neu allu, ac mae\u2019r hyn sydd y tu mewn (gan gynnwys y miloedd o lyfrau sain, print ac ar-lein) yn perthyn i bawb, yn gallu agor bydoedd newydd a rhoi profiadau hudolus,\u201d ychwanega Nicola. \u201cMaen nhw\u2019n dod i weld eu llyfrgell fel lle diogel, cyfeillgar i archwilio hobi\u0308au, diddordebau ac uchelgeisiau a chysylltu ag eraill. Rydyn ni\u2019n gobeithio gallu dangos hynny yn ystod misoedd y gaeaf ac rydyn ni\u2019n llawn cyffro am y gwahaniaeth y gall ei wneud.\u201d"}, {"text_idx": "#000012", "text": "Mae enillydd pedair Gwobr Llyfrau Plant Tir na n\u2019Og ac awdur cyfredol y mis Llyfrgelloedd Cymru, Manon Steffan Ros, yn adleisio barn Nicola. \u201cMae llyfrgelloedd yn ganolbwyntiau cymunedol a does dim byd tebyg iddyn nhw i ganoli\u2019r profiad cymdeithasol o fod mewn cymuned, neu i ddemocrateiddio gwybodaeth."}, {"text_idx": "#000013", "text": "\u201cYsgrifennais i gryn dipyn o lyfrau yn fy llyfrgell leol a sylweddolais nid yn unig sut roedd llyfrgellwyr yn wych am groesawu pobl ifanc, dod o hyd i lyfrau ac argymell rhai ar eu cyfer, ond hefyd adeiladu cysylltiadau cymdeithasol a\u0302 phawb oedd yn dod i mewn, a\u2019u cyflwyno i eraill trwy grwpiau a digwyddiadau hefyd."}, {"text_idx": "#000014", "text": "\u201cNid yw pobl ifanc wastad yn meddwl am lyfrgell fel eu gofod nhw, ond mae wir yn lle iddyn nhw a bydd yr ymgyrch hon yn dangos popeth y gall llyfrgelloedd ei gynnig iddyn nhw,\u201d ychwanega Manon."}, {"text_idx": "#000015", "text": "\u201cRydw i wastad yn mynd yn o\u0302l at rai llyfrau sy\u2019n gwneud i mi deimlo\u2019n dda, yn enwedig yn y gaeaf. Gall llyfrau eich cyflwyno i bobl eraill sy\u2019n union fel chi. Mae\u2019n gwneud i chi sylweddoli nad ydych chi ar eich pen eich hun, hyd yn oed os yw\u2019n teimlo felly. Rydw i wir yn edrych ymlaen at weld beth mae plant a phobl ifanc yn ei argymell.\u201d"}, {"text_idx": "#000016", "text": "\u201cMae\u2019n wych bod llyfrgelloedd cyhoeddus yn darparu gweithgareddau fel rhan o\u2019n Gaeaf Llawn Lles i roi cefnogaeth i blant a phobl ifanc wrth iddyn nhw wella o\u2019r pandemig,\u201d meddai Julie Morgan, Dirprwy Weinidog Gwasanaethau Cymdeithasol. \u201cGall darllen gynnig cyfleoedd i\u2019n pobl ifanc ddatblygu eu dychymyg tra hefyd yn cefnogi eu lles emosiynol. Rwy\u2019n annog pawb i fynd i\u2019w llyfrgell leol ac edrychaf ymlaen at weld pa lyfrau sy\u2019n cael eu henwebu.\u201d"}, {"text_idx": "#000019", "text": "\u201cMae\u2019r ymgyrch hon yn crynhoi popeth rydyn ni\u2019n sefyll drosto a\u2019r nod yw hyrwyddo buddion darllen er lles i blant a phobl ifanc Cymru. Rydyn ni\u2019n edrych ymlaen at weithio gyda\u2019n gilydd i gysylltu pobl a\u0302\u2019u llyfrgelloedd sy\u2019n ganolbwyntiau cymunedol mor wych, ac rydyn ni\u2019n edrych ymlaen yn fawr at glywed eu barn.\u201d"}]